Den almindelige diplomuddannelse
En diplomuddannelse svarer til en bachelor. For at blive optaget skal du have kompetencer svarende til en erhvervsakademiuddannelse. Det kan opnås ved at tage en kommunom eller sundhedskommunom eller gennem arbejdserfaring. Der er således mange lægesekretærer, der har kompetencer svarende til erhvervsakademiniveauet på baggrund af deres mange års arbejdserfaring. Hvis du er i tvivl, om du opfylder adgangskravene, kan du kontakte Anne, din studievejleder på VIA.
Se kontaktoplysninger på Anne på via.dk
Den fleksible diplomuddannelse
En fleksibel diplomuddannelse er en diplomuddannelse, hvor du sammensætter uddannelsen af fag fra forskellige studieordninger. Der findes endnu ikke en diplomuddannelse til lægesekretærer, men vi har sammensat 5 fleksible diplomuddannelsesforløb, der er målrettet hver af vores 5 fagprofiler. Hvert forløb er på 60 ECTS-point, og når du er færdig med uddannelsen, vil du være på et kompetenceniveau, der svarer til professionsbachelor. Til praksissekretærer har vi 1 fleksibel diplomuddannelsesforløb, som vi anbefaler.
Vi har taget fagene fra 3 studieordninger: Diplom i offentlig forvaltning og administration, den sundhedsfaglige diplomuddannelse og den sociale diplomuddannelse. De fleksible uddannelser vi her har sat sammen, er udviklet af VIA University College og HK sammen med lægesekretærer fra privat og offentlig praksis samt ledende lægesekretærer. De 5 pakker er vores bedste bud på hver fagprofil, men da uddannelserne netop er fleksible, er det muligt at bytte fag ud fra de andre pakker, hvis der er noget, der passer endnu bedre ind i dit arbejdsliv.